
1. Introducere
Garantarea independenţei justiţiei a fost o provocare în mandatul ce se încheie în anul acesta de Consiliul Superior al Magistraturii. Şi a rămas doar atât.

Îmi aduc aminte cu nostalgie cum am început să lucrez în Consiliu, în anul 2005. 
Am optat pentru componenta de formare profesională, dată fiind şi calitatea mea de formator la Şcoala Naţională de Grefieri. Pentru că destinul nu a vrut astfel, extrem de rapid am ajuns să lucrez în Direcţia Legislaţie, Documentare şi Contencios. Aici nu dorea nimeni să lucreze. Întrucât detaşarea mea de la unitatea de parchet braşoveană a venit mai târziu cu două luni decât a celorlalţi colegi selectaţi la acelaşi moment de o comisie compusă din membrii CSM, am fost pusă în situaţia de a nu avea un birou în acelaşi loc cu colegii mei de la resurse umane. De fapt, nu aveam birou deloc. Am nimerit accidental în sediul provizoriu din str. Petofi Sandor, laolaltă cu colegii din DLDC. Aşa a început totul.

Munca la modificările legilor justiţiei(Legea nr.303, 304, 317 din 2004), la regulamentele date în aplicarea acestora, la punctele de vedere emise pe diferite probleme venite de la colegi din sistemul judiciar, participarea la şedinţele CSM pentru susţinerea acestora sau eventuale explicaţii la solicitarea membrilor. E o imensă provocare. Să vrei să schimbi ceva în sistem şi să şi poţi. Era pentru prima oară când atribuţiile de admitere în magistratură, promovare, numire în sistemul judiciar, evaluare profesională, sancţionare disciplinară treceau la Consiliul Superior al Magistraturii, compus din judecători şi procurori aleşi de noi.

Si am pus tot sufletul, toată convingerea mea, forţele mele, credinţă şi idealuri nenumărate.

Loialitatea faţă de ce reprezintă această instituţie a fost regula după care am lucrat în Consiliu.
Cu toții, procurori și judecători, noi, cei 6000,  am gândit astfel, ne-am grăbit să venim în întâmpinarea Consiliului, să răspundem la propuneri de acte normative complexe, de pe o oră pe altă, să formulăm observații, să ne punem probleme și să oferim soluții, cu speranța că vom schimba ceva. Însă altfel au stat lucrurile.
Încă din 2006, motoarele au încetinit, lucrurile trebuiau aşezate în aşa fel încât să servească unor interese sau altora. În niciun caz nu a fost în discuţie interesul nostru, al celor mulţi, procurori şi judecători. Era deja uitat pe drum. Pe drumul deschis din 2005, dar NETERMINAT încă de atunci.

Promovarea în funcţii de execuţie, numirea în funcţii de conducere, procedura de numire în funcţiile de conducere din cadrul Parchetului de pe lângă Înalta Curte de Casaţie şi Justiţie, evaluarea profesională a magistraţilor, sancţionarea disciplinară, Inspecţia Judiciară, structurile specializate din cadrul PÎCCJ(DNA şi DIICOT), modalitatea de intrare în aceste structuri, noţiunea de grad profesional, specializarea procurorilor şi judecătorilor şi corelativ dreptul acestora de a lucra conform specializării, precum şi de a promova pe secţiile corespunzătoare, apărarea reputaţiei profesionale a magistraţilor, salarizarea şi alte drepturi cu aceeaşi natură, lipsa de reprezentativitate a Consiliului şi multe altele, sunt probleme dureroase, ce au generat tensiuni apăsătoare şi întrebări retorice.

Toate acestea sunt PROBLEME nerezolvate ce au constituit provocări, care astăzi după 6 ani de mandat fără conţinut, dorit astfel chiar de membrii Consiliului, se întorc împotriva noastră. Au devenit nişte obiective stringente ce reclamă măsuri rapide, eficiente, optime, cu termene scurte şi precise. Sunt o sarcină deosebit de complexă a sistemului judiciar, independenţa acestuia fiind asigurată doar de un unic garant, care trebuie să fie astfel şi în realitate, şi anume Consiliul Superior al Magistraturii.

2. Consiliul Superior al Magistraturii trebuie să fie conştient că rolul său primordial este garantarea independenţei justiţiei
Consiliul Superior al Magistraturii este garantul independenţei justiţiei, potrivit art. 1 alin(1) din Legea nr. 317/2004 privind CSM. 

Consiliul Superior al Magistraturii este independent şi se supune în activitatea sa doar legii, iar membrii săi răspund în faţa judecătorilor şi procurorilor pentru activitatea desfăşurată în exercitarea mandatului.

Aceste atribute trebuie să fie concretizate de noul CSM, urmând să fie conturat conţinutul acestora  într-o manieră curajoasă şi benefică pentru noi, magistraţii.

Viitorul Consiliu trebuie să înţeleagă că doar desfăşurându-şi activitatea pentru noi şi cu noi, va ajunge să dea viaţă rolului său vital, care în prezent, este o pură noţiune teoretică.

Privind lucrurile din această perspectivă, devine evident că pe primul loc în ierarhia obiectivelor din prezentul document programatic se află statutul magistratului atins puternic de modificările legislative, obiectivele propuse pentru prezervarea acestuia, pe locul al doilea, strategia de dezvoltare a justiţiei şi obiectivele propuse, iar pe locul al treilea, Consiliul Superior al Magistraturii, regândirea strategică a modalităţilor prin care Consiliul trebuie să  îşi îndeplinească rolul de garant al independenţei justiţiei.

3. Obiective şi principii fundamentale propuse pentru noul CSM 
1.1 Statutul magistratului şi conservarea sa la un nivel european, menit a-i asigura totala independenţă.
Problemă: Independenţa magistratului procuror nu este consfinţită constituţional, fiind doar prevăzută în Legea nr. 303/2004 privind statutul judecătorilor şi procurorilor, iar prevederile Legii nr.304/2004 privind organizarea judiciară, nu sunt revizuite în privința controlului exercitat de ministrul justiției asupra activității procurorilor.
Modalităţi de rezolvare: 

1. Modificarea dispoziţiilor din Legea nr. 304/2004 privind organizarea judiciară, dispoziţii  ce reglementează organizarea Ministerului Public şi controlul exercitat de ministrul justiţiei asupra activităţii procurorilor( propunerea va fi înaintată Ministerului Justiției).
Termen: 2011
2. Propuneri pentru revizuirea Constituţiei, ce vor fi adresate Comisiei parlamentare ce va fi constituită în acest scop, în scopul consfințirii constituționale a acestei independențe.
Termen: 2012
Argumente: 

Tratamentul juridic al procurorilor şi judecătorilor trebuie să fie identic, ambele categorii realizând unitatea corpului magistraților şi forţa sa.

Agenda comună a noastră şi a viitorului CSM trebuie să cuprindă acest  obiectiv, realizându-se astfel abordarea constructivă a noţiunii de independenţă a justiţiei, fiind cu toţii, procurori, judecători, CSM, implicaţi direct, prin atribuţiile ce le exercităm, în susţinerea nu numai ca principiu a acestei garanţii. Respectul datorat magistraților în considerarea independenței lor asigură și respectarea drepturilor persoanelor. Deşi principiul independenţei parchetelor şi a procurorilor este consacrat legislativ în legea statutului nostru, posibilitatea ministrului justiţiei de a controla activitatea parchetelor încalcă acest principiu.

Afirmăm aceasta întrucât ministrul justiţiei, prin definiţie, face parte din componenţa Guvernului, ori o posibilitate de control instituită în favoarea unei puteri asupra unei alte puteri anulează garantarea unei reale separaţii şi a echilibrului puterilor în stat.

Imparţialitatea, obiectivitatea şi nepărtinirea politică ce trebuie să caracterizeze corpul procurorilor, se impune să fie afirmate în mod categoric prin eliminarea acestei posibilităţi de control.

Mai mult decât atât, această atribuţie de control a activităţii noastre se suprapune peste atribuţia Inspecţiei judiciare din cadrul CSM, atribuție de analiză, verificare şi control, consacrată prin Regulamentul de organizare şi funcţionare al CSM.
Problemă: lipsa de securitate a statutului nostru special, rezultatul fiind umilirea corpului magistraţilor prin promovarea unei imagini publice negative, prin atitudinea de desconsiderare manifestată de celelalte puteri.
Modalităţi de rezolvare:

1. Construirea unei relaţii de colaborare cu societatea civilă, mass-media, asociaţii profesionale, cu celelalte puteri ale statului, relație  care să permită mediatizarea intensă și imediată a caracterului special al statutului magistraţilor, numeroasele incompatibilităţi şi interdicţii ce îl caracterizează.

Termen: permanent

2. Monitorizarea tuturor poziţiilor critice exprimate la adresa corpului nostru şi exprimarea de îndată a unei poziţii de principiu, poziţie ce trebuie să transmită rolul CSM-ului de garant al independenţei justiţiei.

Termen: permanent

3. Modificarea Legii nr. 317/2004 privind Consiliul Superior al Magistraturii în vederea reglementării riguroase a obligaţiei Consiliului de apărare a reputaţiei profesionale a judecătorilor şi procurorilor, prin stabilirea unei proceduri caracterizate prin predictibilitate, transparenţă şi eficienţă( propunerea de modificare va fi înaintată Ministerului Justiției).
Termen: 2011
4. Deschiderea CSM faţă de un mesaj imediat ulterior soluţionării cererilor de apărare a reputaţiei profesionale a magistraţilor, procurori şi judecători.
Termen: permanent

5. Reactivarea Pactului pentru Justiţie şi demararea procedurii de susţinere a  acestuia.
Termen: februarie 2011

6. Promovarea necesităţii adoptării de către Parlament a Raportului Comisiei Speciale privind criza funcţionării justiţiei( campania va cuprinde informarea mass-media, a Comisiei europene, sensibilizarea Comisiilor parlamentare, iar demersurile vor fi efectuate cu asociațiile profesionale și reprezentanți ai Adunărilor Generale ale judecătorilor și procurorilor).
Termen: până la adoptarea Raportului.

7. Construirea unei strategii de comunicare a CSM, consolidarea reţelei purtătorilor de cuvânt ai parchetelor, instanţelor, crearea unei reţele integrate a purtătorilor de cuvânt ai sistemului judiciar, aptă să transmită rapid şi simultan, informaţii de maxim interes pentru justiţie(e.g. apărarea reputaţiei profesionale a unui magistrat, avizul exprimat asupra unui proiect de act normativ în legătură cu activitatea autorităţii judecătoreşti, etc.), susţinerea de CSM a conferinţelor de presă săptămânal, ulterior terminării şedinţelor de plen şi secţii, iar în situaţii de maxim interes, de îndată.

Termen: permanent.

Argumente:

Prin definiţia dată de lege, magistratul are un statut special, caracterizat prin numeroase incompatibilităţi şi interdicţii, fapt ce uneori determină o anume rigiditate a comportamentului nostru, percepută nu în adevăratul înţeles de publicul larg. Se ajunge la o neînțelegere a statutului nostru şi al comportamentului manifestat, care, dacă nu pot fi explicate adecvat, de îndată sau câte ori este nevoie, generează consecinţe păguboase. Distanţa de la neînţeles la dispreţuit, hulit, batjocorit, este infinit de mică, iar un pas greşit făcut, neconceput într-o strategie clară şi benefică, poate genera dezastre. Iar, când de acest sentiment de respingere profită altă putere, transformându-l în armă în favoarea sa, slăbirea noastră ca şi putere este doar un rezultat previzibil.

Suntem un corp de magistraţi, procurori şi judecători, a cărei imagine, statut şi comportament trebuie să fie transmise în mod unitar, simultan, prin mesaj simplu, apt de a fi înţeles de publicul larg.

Citeam mai deunăzi un articol publicat pe Juridice. ro, articol ce milita pentru cunoaşterea noastră. “Daţi-le imagine magistraţilor, arătaţi-ne chipul lor frumos şi serios. Ei merită o imagine bună în ochii justiţiabililor. La propriu”. Interesant.

Această imagine a noastră trebuia promovată constant, prin accentuarea seriozităţii noastre. Cu arătarea incompatibilităţilor şi a interdicţiilor, a faptului că suntem magistraţi şi după terminarea unei anchete sau a unui proces, viaţa noastră fiind influenţată definitiv de cariera pe care ne-am ales-o. Această imagine trebuia transmisă de Consiliu, prin poziţii active şi deschiderea spre comunicare cu societatea civilă, asociaţii profesionale, mass-media. Militarea pentru imaginea noastră era şi o garantare a conţinutul statutului nostru, al independenţei noastre, bază a statului de drept. Iniţiativa în exprimarea unei poziţii de principiu, de îndată, ori de câte ori imaginea noastră, chipul nostru frumos şi serios erau terfelite public, era un dat necesar. A veni după luni bune de la linşarea mediatică a noastră cu un punct de vedere tehnic, de neînţeles pentru cei ce au acceptat fără beneficiu de inventar informaţia din mass-media, nu mai are nicio valoare. 

Obligaţia Consiliului de a apăra reputaţia profesională a judecătorilor şi procurorilor, împotriva oricărui act ce ne-ar putea afecta independenţa sau imparţialitatea, nu trebuie să mai fie tratată cu superficialitate. Rare sunt cazurile în care CSM a  reacţionat prompt şi a reuşit să impună adevărul în astfel de cazuri.( a se vedea conţinutul 

 CSM" \t "_blank" 
comunicatului de presa dat de CSM
, în 24 mai 2007, referitor la prezentarea procurorilor în calitate de martori la solicitarea comisiilor parlamentare). 

Am conceput acea notă cu credinţa că numai luptând astfel ne conservăm statutul.

Sunt colegi de ai noştri ce renunţă la apărarea reputaţiei profesionale de către CSM. Este un semnal că s-a pierdut încrederea în obiectivitatea cu care se instrumentează aceste cereri, în eficiența unui rezultat ce vine mult prea târziu.

 Se adaugă lipsa de mediatizare a comunicatului publicat, nepermis de târziu faţă de momentul soluţionării cererii. Oricum, este mai mult decât evident că trebuie instituită o procedură riguroasă care să prevadă reguli stricte cu termene precise, pentru instrumentarea acestor cereri, corelată cu obligaţia presei de a publica de îndată rezultatul verificărilor, cu susţinerea unei conferinţe de presă de către  Consiliu pe acest subiect(fiecare magistrat trebuie tratat cu importanţa cuvenită, toţi împreună suntem un unic corp şi trebuie să transmitem unitatea şi respectul pe care ni-l datorăm reciproc).

Actualul Consiliu nu a demonstrat o astfel de atitudine. 
Amintesc de o sesizare din oficiu a CSM faţă de o anchetă jurnalistică denigratoare apărută într-un cotidian de largă răspândire naţională şi reacţia CSM, promptă venită în aceeaşi zi, 13 decembrie 2007,  doar pentru că era vorba de un membru CSM.
Această atitudine fermă trebuia manifestată față de toţi colegii, judecători şi procurori, şi nu doar în cazuri izolate ce aruncă îndoieli asupra obiectivității Consiliului.

 Obiectivele propuse relevă nevoia de a fi ascultaţi, astfel cum ne consacră Constituţia, ca putere independentă, coloana vertebrală a statului de drept.
Corelativ, regândirea strategiei de comunicare a Consiliului este strict necesară. Să fim conştienţi că fără un serviciu de presă, apt de a da comunicate de presă, inclusiv în weekend, sau la ore târzii de maximă audienţă, nu putem începe această reconstrucţie. 
Nu o putem continua fără construirea unei Reţele integrate a purtătorilor de cuvânt ai sistemului judiciar,  aptă să transmită rapid şi simultan, informaţii de maxim interes pentru justiţie(e.g. apărarea reputaţiei profesionale a unui magistrat, avizul exprimat asupra unui proiect de act normativ în legătură cu activitatea autorităţii judecătoreşti, etc.), fără susţinerea de CSM a conferinţelor de presă săptămânal, ulterior terminării şedinţelor de plen şi secţie.
Problemă: modul în care este concepută procedura de ascensiune a judecătorului sau procurorului în sistemul judiciar nu respectă principiul demnităţii de care trebuie să se bucure orice judecător sau procuror în funcţie, fie de execuţie, fie de conducere și nici performanţa profesionale deja demonstrată.
Modalităţi de rezolvare:

1. Regândirea procedurii de promovare în funcţii de execuţie, urmărindu-se eliminarea formelor de testare scrisă, stânjenitoare pentru un magistrat deja în funcţie, supus unei testări permanente în cursul anchetelor penale, al cercetării judecătorești, cât și unificarea modalităților de promovare, cu referire la modalitatea distinctă de ocupare a unei funcții de procuror în cadrul DIICOT și DNA și a numirii în aceste funcții.
Termen: 2013
2. Regândirea procedurii de evaluare profesională a magistraţilor, urmărindu-se imprimarea unui caracter practic activităţii de evaluare, prin reanalizarea indicatorilor de competenţă profesională şi performanţă, prin instituirea unei proceduri care să implice atât magistraţii, cât şi membri ai CSM, procedură ce va constitui cadrul de evaluare la nivel naţional.

Termen: 2012
3. Regândirea procedurii de promovare în funcţii de conducere, fiind de dorit şi unificarea terminologică cu instituţia promovării în funcţia de execuţie, ocuparea unei funcţii de conducere fiind cu atât mai mult o promovare, prin analizarea posibilităţii eliminării testării scrise, ce se dovedeşte umilitoare pentru magistraţii ce au dovedit deja performanţe profesionale, recunoscute prin soluţiile adoptate sau pronunţate.

Termen: 2013
4.  Regândirea procedurii de promovare în funcţii de conducere prin implicarea colectivelor de magistrați, urmând ca cel care întrunește un anumit punctaj obținut ca urmare a votului exprimat în Adunarea Generală, punctaj exprimat asupra vocației manageriale, să participe la etapa susținerii proiectului.

Termen: 2013
5. Regândirea modalității de susținere a proiectului, urmând să fie verificate abilitățile specifice ale candidatului, prin implicarea acestuia în situații imaginare, generate de conținutul proiectului.

Termen: 2013
6. Reînvestirea pentru un nou mandat, ca urmare a evaluării performanţelor manageriale demonstrate anterior.
Termen: 2013
7. Corelarea procedurilor de promovare şi evaluare în aşa fel încât o evaluare corectă şi un anume punctaj obţinut să permită judecătorului sau procurorului să promoveze, eliminându-se testarea scrisă.
Termen: 2014
8. Posibilitatea de promovare pe baza rezultatelor evaluării performanţelor profesionale dovedită doar în instanţe şi parchete, nu şi în cadrul altor autorităţi(modificare legislativă)
Termen: 2011
Argumente:

Evaluarea performanţelor profesionale trebuie să se reflecte în cariera magistratului în mod corespunzător și să îi permită promovarea la un anumit interval de timp într-o funcţie de execuţie superioară.

Ori de câte ori legiuitorul construieşte o instituţie  trebuie să se raporteze la funcţia pentru care o creează, la modul de ocupare a acesteia. Judecătorul sau procurorul definitiv este un om care a fost supus  nenumăratelor examene, amintesc examenele din cadrul Institutului Naţional al Magistraturii, examenul de absolvire, examenele de zi cu zi din viaţa de magistrat stagiar, dificilul examen de definitivat, şi apoi marea provocare, magistratul, de unul singur, faţă în faţă cu necesitatea de a găsi rapid, operativ, calm, eficient soluţia cea mai bună la fiecare caz cu a cărei soluţionare este învestit.

Toate aceste examinări sunt o testare permanentă a performanţelor profesionale, ale competenţei procurorului sau judecătorului. El devine magistrat definitiv, odată cu absolvirea examenului de definitivat și devine capabil de a se duce la o cercetare la faţa locului în miez de noapte, şi de a şti să o şi facă, capabil de face o propunere de arestare preventivă, de a o susţine şi de a o dispune, de a emite un rechizitoriu confirmat definitiv prin hotărârea de condamnare pronunţată, de a pronunţa o hotărâre nedesfiinţată în căile de atac.

Aceste teste zilnice din viaţa noastră de magistraţi reclamă respectarea demnităţii noastre în aşa fel, încât să fim trataţi pe măsura funcţiei pe care o ocupăm.
Afirm că înghesuirea noastră în săli de examen şi supunerea la o testare scrisă, pentru a putea promova, ne transformă din magistraţi în funcţie în studenţi în examinare. 
Afirm că o asemenea testare stânjenitoare nu ne verifică aptitudinile pentru un parchet sau o instanţă de nivel superior, ci doar ne verifică capacitatea de a acumula corect  sau incorectă cunoştinţe teoretice şi implicaţiile lor în practică.
Aici trebuie să subliniem că pentru toți magistrații, trebuie să fie o unică formă de promovare în funcții de execuție. Nu pentru unii interviu( vezi accesul în funcțiile de procuror la DIICOT și DNA) iar pentru alții, concurs scris teoretic și practic. 
Pentru toți magistrații, trebuie să fie o unică modalitate de numire într-o funcție de execuție superioară, aceea trebuie să fie hotărârea CSM, nu un ordin al procurorului general al Parchetului de pe lângă Înalta Curte de Casație și Justiție( în cazul procurorilor din DIICOT și DNA).

Este necesar să fim evaluaţi pentru a putea promova, dar nu la un singur moment, printr-o testare scrisă, unde, în funcţie de starea din ziua respectivă, poţi fi genial sau să cazi în derizoriu, ci pentru toată activitatea desfăşurată pe toate palierele în decursul unei perioade de cel puţin 2 ani. Numai astfel poţi testa formarea continuă a profilului profesional, eficienţa activităţii, calitatea acesteia cât şi integritatea magistratului.
Evaluarea profesională trebuie să fie aptă de a ne conferi o vocaţie clară la promovare, atâta timp cât este efectuată corect. Obţinerea unui anume punctaj subsumat acordării de note eficienţei, calităţii şi integrităţii demonstrate în activitate, trebuie să fie singura condiţie necesară pentru vocaţia clară la promovare în limita locurilor.

Procedura trebuie să fie transparentă, previzibilă şi predictibilă, cu termene ferme, indicatori şi subindicatori atent gândiţi.

Comisia de evaluare trebuie să implice magistraţii supuşi acestei proceduri dar şi membri CSM. Atâta timp cât, atât judecătorul şi procurorul se bucură de independenţă în adoptarea soluţiilor, participarea persoanelor cu funcţii de conducere sau a magistraţilor de la nivelul superior la activitatea de evaluarea trebuie reanalizată. 
Nici în cadrul parchetelor, soluţiile nu pot fi cenzurate decât din punct de vedere al legalităţii lor de conducătorul acesteia. Ori evaluarea trebuie să fie rodul activităţii unei comisii neutre care să analizeze obiectiv, pe baza documentelor, a informaţiilor obţinute, performanţa profesională a magistratului. Rolul CSM trebuie să fie esenţial şi să permită membrilor săi să exprime un punct de vedere pe această evaluare.

Trecând la procedura de numire în funcţii de conducere, propun spre analiză utilitatea testării scrise privind cunoştinţele de management. Să fim realişti şi să ne gândim că prin această testare scrisă nu poţi analiza aptitudinile manageriale ale candidatului. Existenţa doar a proiectului ca o condiţie necesară pentru testarea acestor aptitudini specifice, poate fi o soluţie pentru transformarea procedurii într-una adecvată statutului de magistrat. Important este să fim siguri de obiectivitatea părerii exprimate de comisia de examinare a proiectului în urma susţinerii sale orale de candidat. Punctajul obţinut în urma susţinerii proiectului şi cel obţinut în urma evaluării performanţelor profesionale demonstrate într-un interval de timp de cel puţin 3 ani, pot constitui imaginea noii proceduri de promovare în funcţii de conducere, la care se adaugă votul colegilor exprimat în Adunarea Generală.
Funcţia de conducere asumată şi executată într-un interval de timp de cel puţin 3 ani( aici este necesară regândirea duratei mandatului), trebuie să fie evaluată înainte de expirarea acesteia şi, în funcţie de punctajul obţinut să permită reînvestirea pentru un nou mandat cu aceeaşi durată. Susținerea unui nou examen, în condițiile dovedirii performanței profesionale, este nejustificată.

Pentru restabilirea echilibrului şi pentru respectarea echităţii, este firesc ca doar pe baza evaluării performanţelor profesionale din cadrul instanţelor şi parchetelor, să ia naștere vocaţia la promovare.

Problemă: eşecul evaluării performanţelor profesionale ale magistraţilor
Modalităţi de rezolvare:

1. Evaluarea indicatorilor folosiţi pentru cuantificarea criteriilor de eficienţă, calitate, obligaţia de formare profesională şi integritate, prin revizuirea regulamentului adoptat de Consiliu.

Termen: 2012
2. Modificarea criteriilor pentru evaluare, în aşa fel încât, obligaţia de formare profesională, care este mai ales un drept, să nu se regăsească în tabloul evaluării, ci să constituie elemente suplimentare de analiză sau puncte în avantaj pentru magistratul care înţelege să îşi exercite acest drept. Aici, trebuie să analizăm dacă criteriul integritate şi indicatorii prin care se apreciază reprezintă o justă componentă a evaluării. Aş crede că doar în cazul în care se constată încălcări ale Codului deontologic, trebuie să analizăm aceste încălcări ca puncte în dezavantajul celui evaluat(propunerea va fi înaintată ministrului justiției)
Termen: 2012
3. Regândirea componenței comisiilor de evaluare.

Termen: 2012
Argumente:

Eşecul activităţii de evaluare profesională a magistraţilor reflectat în procentul de  99% din corpul judecătorilor şi procurorilor ce a dobândit calificatul „Foarte Bine”, determină o serioasă analiză a întregii proceduri de evaluare.

Indicatorii elaboraţi pentru analizarea criteriilor de performanţă instituiţi de Legea nr. 303/2004 privind statutul judecătorilor și procurorilor, trebuie regândiţi şi raportaţi la eficienţă şi calitate.

Criteriile reprezentând obligaţia de formare profesională şi integritate nu trebuie să se regăsească în această formulă a evaluării. Obligaţia de formare profesională este mai ales un drept şi trebuie să constituie element suplimentar de analiză sau punct în avantaj pentru magistratul care înţelege să îşi exercite acest drept. 
În cazul criteriul integritate, acesta poate constitui un element de analiză în cadrul evaluării performanţelor profesionale doar în cazul în care se constată încălcări ale Codului deontologic, altminteri, aprecierea integrităţii manifestate în profesie şi viaţa de zi cu zi, prin caracterizări şi note de informaţii, determină transformarea acestui criteriu mai degrabă în instrument de constrângere la un anumit comportament, o anumită perioadă, fiind posibil ca după terminarea perioadei supuse evaluării, atitudinea şi comportamentul contrare integrităţii să se manifeste. 
Pe de altă parte, nu trebuie uitat că magistratul este în primul rând un om, un om aflat în slujba dreptului, care trebuie să demonstreze eficienţă şi calitate în activitatea desfăşurată, un om care se prezumă că are capacitatea necesară de a înţelege semnificaţia integrităţii sale şi în viaţa de zi cu zi şi în profesie, fiind nedemn a-l supune unei astfel de evaluări din oficiu.  

Regândirea comisiilor de evaluare, a componenţei acestora trebuie abordată cu maximă seriozitate. Rezultatul „Foarte Bine” obţinut de 99% din corpul magistraţilor în urma evaluării, lasă o umbră de îndoială asupra obiectivităţii aprecierilor făcute de comisii. Este de dorit înlăturarea acestei suspiciuni, iar includerea membrilor CSM în comisiile sau comisia de evaluare poate fi o soluţie, cu instituirea şi pentru aceştia a incompatibilităţilor( ex. imposibilitatea de evaluarea a colegilor de instanţă sau parchet). 
O astfel de abordare a evaluării o întâlnim în sistemul judiciar italian, CSM-ul având acest drept al evaluării, printr-o comisie specială alcătuită din membri, secretariatul urmând a fi asigurat de parte din aparatul Consiliului.
Problemă: afectarea independenţei magistraţilor în cazul detaşărilor în autorităţi componente ale altor puteri.
Modalităţi de rezolvare:

1. Propunere de modificare legislativă, urmând ca detaşările să fie dispuse doar în interiorul sistemului judiciar, iar în alte cazuri excepţionale, ce presupun în mod necesar experienţa unui magistrat, doar în funcţie de atribuţiile ce urmează a fi îndeplinite.

Termen: iunie 2011

2. Schimbarea politicii de resurse umane a Consiliului, în aşa fel încât, detaşările solicitate de autorităţi componente ale altor puteri să fie respinse(anterior modificării legislative).
Termen: permanent
Argumente:

În urma detaşării în cadrul unei autorităţi din afara sistemului judiciar, magistratul nu îşi exercită atribuţiile sale specifice, fiind angrenat într-un veritabil raport de muncă, în care angajatorul este parte dintr-o altă putere. Orice fişă a postului presupune o relaţie de subordonare faţă de un palier sau altul din interiorul acelei autorităţi, ceea ce afectează ,fără putinţă de tăgadă, independenţa magistratului. 
Nu putem nici afirma că este numit într-o altă funcţie, deşi erori de o asemenea natură se fac(numirea în funcţia de secretar de stat, în funcţia de consilier), pentru că magistratul este deja numit în funcţia de judecător sau procuror, de preşedintele României, iar o altă numire ulterioară nu face decât să anuleze numirea anterioară. 
Sintagma aleasă de serviciile de resurse umane din cadrul ministerelor, de ex, de numire a magistratului în funcţia de consilier, pe perioada detaşării, este profund greşită şi în plus. nelegală. Detaşarea presupune că magistratul îşi păstrează funcţia, implicit numirea, urmând să exercite atribuţii de serviciu pentru o altă autoritate decât instanţa sau parchetul.

Numirea unui magistrat într-o funcţie de secretar de stat sau consilier, nu face decât să anuleze componenta de independenţă din statutul magistratului şi ridică serioase semne de întrebare cu privire la posibilitatea ocupării acestor funcţii de judecători sau procurori.

În situaţii particulare generate de cerinţa experienţei de magistrat, spre exemplu, desfăşurarea atribuţiilor în cadrul Agentului Guvernamental CEDO, sau în cadrul departamentului de cooperare internaţională judiciară în relaţia cu alte state, poate fi acceptată teza detaşării magistraţilor.

În ceea ce priveşte detaşările în interiorul CSM, sunt pentru aceste detaşări, nefiind de conceput ca activitatea inspectorilor judiciari sau a departamentului de legislaţie să fie exercitate de alte persoane decât magistraţii.

Problemă: procedura de  numire în funcţiile de conducere din cadrul Parchetului de pe lângă Înalta Curte de Casaţie şi Justiţie presupune implicarea ministrului justiţiei, ceea ce afectează independenţa ce trebuie să caracterizeze întregul corp al magistraţilor.


Modalităţi de rezolvare:

1. Aplicarea prin analogie a procedurii de numire în funcţiile din cadrul Înaltei Curţi de Casaţie şi Justiţie, procedură ce implică doar Consiliul.

2. Schimbarea competenţei de a efectua propuneri pentru funcţiile de conducere din cadrul ÎCCJ şi PÎCCJ în favoarea plenului CSM

Termen: 2012-2013
Argumente:
Intervenţia ministrului justiţiei, ce prin ministerul pe care îl reprezintă face parte din componenţa constituţională a Guvernului, o altă putere decât cea judecătorească, în procedura de numirea în funcţiile din cadrul PÎCCJ creează sentimentul că noi, procurorii nu suntem independenţi ca şi judecătorii, şi, deşi facem parte alături de ei din autoritatea judecătorească, în cazul nostru, reala separaţie a puterilor nu este garantată.
Pentru a înlătură această slăbiciune a sistemului, spunem că şi noi, prin cei mai înalţi reprezentanţi trebuie să fim feriţi de orice alăturare ce se doreşte a fi făcută puterii politice.
În ceea ce priveşte competenţa de numire în aceste funcţii, cele mai înalte ale sistemului judiciar, aceasta trebuie să aparţină plenului CSM, cu atât mai mult cu cât, atât preşedintele ÎCCJ şi procurorul general al PÎCCJ, sunt membri de drept ai Consiliului.

Problemă: procedura de promovare  în funcţia de judecător la ÎCCJ
Modalităţi de rezolvare:

1. Schimbarea condiţiilor cerute pentru funcţia de judecător al ÎCCJ, urmând ca vocaţia pentru ocuparea acestor funcţii să fie recunoscută doar pentru cei care au îndeplinit efectiv funcţia de judecător sau procuror în ultimii 3 ani.
Termen: 2012

2. Schimbarea procedurii de promovare la ICCJ prin instituirea concursului la nivel național.
Termen:  2012
Argumente:

Condiţiile prevăzute de Legea nr. 303/2004 privind statutul judecătorilor și procurorilor au dat naştere unor situaţii dăunătoare pentru sistemul judiciar, cu afectarea puternică a credibilităţii Consiliului şi a capacităţii sale de a promova în astfel de funcţii pe cei mai buni profesionişti.

Promovarea în funcţia de judecător al ÎCCJ a unor persoane care în anii anteriori numirii nu au exercitat efectiv funcţia de magistrat, aruncă în derizoriu importanţa muncii depuse la cea mai înaltă instanţă judecătorească şi exigenţa ca această muncă să fie depusă de profesionişti ai dreptului ce au demonstrat constanţă în activitatea de judecată, eficienţă şi calitate.

Promovarea unor interese personale sau de grup practicată de actualul Consiliul a lovit din nou puternic stabilitatea sistemului din care facem parte, sporindu-ne şi mai mult vulnerabilitatea în faţa celorlalte puteri şi în faţa publicului larg. 
Cum poţi să reclami necesitatea independenţei şi a garantării sale de un unic for, anume Consiliul Superior al Magistraturii, când tocmai acest Consiliu a acţionat iresponsabil, în detrimentul nostru, al celor mulţi, dând astfel un altfel de sens rolului său, acela de promovare a propriilor interese?
Tocmai de aceea este nevoie să cerem modificarea expresă a textului legal ce stabileşte condiţii prealabile pentru accesul la asemenea funcţii. În acelaşi sens, este şi necesitatea modificării procedurii de promovare în aceste funcţii, înlăturând interviul ce s-a dovedit prin comportamentul membrilor CSM a fi cea mai nocivă metodă de selectare a acestor judecători.

Este nevoie pentru înlăturarea tuturor greşelilor făcute de actualul Consiliu, greşeli de imagine, de deontologie, de moralitate, pentru o perioadă determinată, să instituim procedura concursului pentru ocuparea acestor funcţii. 
Această procedură aleasă este unica care poate, pe o perioadă determinată, să readucă încrederea noastră în  echidistanţa ce trebuie să caracterizeze noul Consiliu, încrederea opiniei publice în rolul acestui Consiliu, şi în poziţia ce trebuie să o ocupe în construcţia constituţională.

Am convingerea că vom înţelege cu toţii că trebuie să acţionăm în această direcţie, fiind unica măsură aptă să convingă că suntem pe drumul cel bun.

Problemă: lipsa unei politici de protecție socială a magistraților

Modalități de rezolvare:

1. poziția activă a CSM în dezvoltarea interesului unităților bancare față de acordarea de credite preferențiale magistraților.

2. Termen: începând cu 2011 până la îndeplinirea obiectivului
3. cultivarea interesului Asociației Naționale a Băncilor pentru preluarea creanțelor magistraților rezultate din titluri executorii privind drepturi recunoscute de instanțe.

Termen: începând cu 2011 până la îndeplinirea obiectivului
4. dezvoltarea conceptului de “creșe, grădinițe pentru copiii magistraților” și sensibilizarea autorităților locale în găsirea unor spații adecvate în apropierea instanțelor și parchetelor.

Termen: începând cu 2011 până la îndeplinirea obiectivului
5. implicarea activă și efectivă a CSM în dezbaterea noului proiect de salarizare a personalului bugetar, cu accent pe salarizarea corespunzătoarea a funcțiilor de execuție. 
Termen: începând cu 2011
Argumente:

Toate obiectivele propuse într-un proiect de o asemenea anvergură nu trebuie să neglijeze omul magistrat, nevoia sa de a se simți confortabil, pe măsura statutului său special, care, în același timp este caracterizat prin numeroase interdicții. Rolul Consiliului Superior al Magistraturii este pe deplin îndeplinit doar dacă completează, cu succes, sfera atribuțiilor sale, orientându-se și spre omul judecător sau procuror, nu numai către profesionist.
CSM nu poate ignora nevoile acestei importante categorii, nevoi de protecție socială, total neglijate în prezent.

CSM-ul trebuie să fie inițiatorul unor măsuri de natura celor înscrise mai sus, și să contribuie la dezvoltarea unor politici de protecție socială, demonstrând astfel că a înțeles că numai luând în considerare latura umană a magistratului, poate să îi fie alături.
1.2 Strategia de dezvoltarea a justiţiei şi implicarea efectivă a CSM în reconstrucția acesteia
Problemă: neimplicarea efectivă a actualului Consiliu în dezbaterea publică a Strategiei de dezvoltare a justiţiei.
Modalităţi de rezolvare: semnalarea necesităţii implicării Consiliului în această dezbatere prin promovarea programelor de către candidaţii la alegerile CSM.
Termen: începând cu  ianuarie 2011
Argumente:

 La momentul lansării strategiei de către Ministerul Justiţiei, Consiliul Superior al Magistraturii a avut o atitudine nepermis de pasivă, dacă ne uităm la şedinţele de plen din cursul lunii mai 2010. Deşi membrii Consiliului ar trebui să reprezintă un tot unitar, la momentul înscrierii pe ordinea de zi a ședinței plenului CSM ca şi punct de discuţie, a strategiei, au fost emisie opinii separate de câţiva membri, puţini la număr. Semnalul transmis printr-o asemenea atitudine a fost dăunător. Au manifestat o totală lipsă de interes faţă de un curs de evoluţie ce se doreşte a fi imprimat mersului justiţiei de minister. 
Chiar dacă poziţia ministerului la lansarea acestei strategii, nu a fost una de colaborare cu actualul Consiliu, motivat de finalul de mandat al acestuia, poziţia Consiliului nu trebuia să fie una lipsă de interes. Poziţiile răzleţe exprimate în minoritate de membri CSM au demonstrat această lipsă de interes.

CSM trebuia să exprime printr-o conferinţă de presă, necesitatea ca dezbaterile aferente proiectului să  înceapă chiar sub actualul mandat  şi să fie continuate cu noul Consiliu, cel puţin în primele luni ale anului 2011.

Acest mesaj poate fi transmis prin promovarea programelor de candidaţi în alegerile CSM.

 Este un lucru necesar să arătăm ministerului că CSM-ul nu poate lipsi din dezbaterea acestei strategii, cu sublinierea că aceste dezbateri trebuie continuate cu noul Consiliu, având în vedere poziţia pasivă manifestată.
Problemă: înaintarea spre aprobarea Guvernului a proiectului Legii pentru punerea în aplicare a Legii nr. 278/2009 privind Codul Civil şi aprobarea proiectului Legii privind unele măsuri pentru accelerarea soluţionării proceselor”(Mica reformă”).
Modalităţi de rezolvare:

1. Emiterea mesajului potrivit cu care aceste proiecte trebuie/trebuiau să fie înaintate spre aprobare Guvernului numai după consultarea serioasă a CSM, respectiv a instanțelor și parchetelor, după stabilirea unei strategii de ocupare a locurilor vacante din sistemul judiciar şi de modificare a schemelor de personal, de comun acord cu Ministerul Justiţiei şi PÎCCJ.

Termen: începând cu 12 ianuarie 2011
2. Revizuirea strategiei privind resursele umane din  sistemul judiciar în vederea redimensionării schemelor de personal
Termen: 2011-2012
3. Modificarea schemelor de personal de la instanţe şi parchete, imediat după adoptarea acestei strategii, condiționat de îndeplinirea obiectivelor de la pct.1 și 2.
Argumente:

Trebuie să punctez aici elementele principale propuse a fi rezolvate prin “Mica Reformă”:

· reformarea procedurii de judecare a recursului în interesul legii în scopul eficientizării şi dinamizării soluţionării acestei căi extraordinare de atac;

· simplificarea procedurilor de citare, inclusiv în procesele cu mai multe părţi;

· modificarea normelor de procedură, în sensul reglementării principiului oportunităţii acţiunii penale şi a acordului de recunoaştere a vinovăţiei (incluse în proiectul codului de procedură penală) - pentru reducerea numărului de dosare aflate pe rolul organelor judiciare;

· îmbunătăţirea cadrului de reglementare în domeniul medierii.


Accentuez unele din modificările propuse pentru Codul de procedură penală. 

În materia competenței materiale și după calitatea persoanei, se elimină posibilitatea exercitării în fața tribunalului a căii de atac a apelului împotriva hotărârilor pronunțate de judecătorie. Recursul în fața curții de apel va fi devolutiv integral în fapt și în drept. Tribunalul va rămâne instanță de control judiciar numai pentru judecarea recursurilor formulate împotriva hotărârilor penale pronunțate de judecătorii în materia măsurilor preventive, a liberării provizorii sau a măsurilor asigurătorii, a hotărârilor penale pronunțate de judecătorii în materia executărilor penale sau a reabilitării, precum și în alte cazuri prevăzute de lege. Se naște o diferență nejustificată între competența tribunalului civil și cea a tribunalului militar teritorial, întrucât nu se abrogă disp. art. 28 cpt.2 C.p.p. 

Astfel, pentru infracțiunile săvârșite în legătură cu atribuțiile de serviciu, militarii beneficiază de două căi de atac, pe când inculpații civili vor beneficia doar de recurs, pentru același tip de infracțiuni.


În competența curților de apel, se vor regăsi recursurile împotriva hotărârilor privind infracțiunile pentru care acțiunea penală se pune în mișcare la plângerea prealabilă. Trebuie să semnalez profilul curților de apel, organizate ca instanțe regionale, care vor judeca astfel toate recursurile împotriva tuturor sentințelor care, în prezent sunt judecate de minim 2 și maxim 6 tribunale. Rezultă o împovărare a curților de apel, o dezechilibrare cu efect asupra actului de justiție, cu atât mai mult cu cât această propunere nu este corelată cu regândirea strategiei de resurse umane de către CSM.

În plus, nu trebuie omis faptul că în competența curților de apel și corelativ a parchetelor de pe lângă curțile de apel, vor trece majoritatea cauzelor în care ÎCCJ judecă în prezent în primă instanță, infracțiuni săvârșite de judecători de la curțile de apel, de procurori de la aceste instanțe. Cu privire la acest ultim aspect, se vor ridica serioase probleme de incompatibilitate, dată fiind situația în care procurori de la parchetele de pe lângă curțile de apel, judecători de la aceste instanțe vor fi cercetați de colegii lor, rezultatul fiind unul previzibil, anume, cereri de strămutare multiple și îngreunarea actului de justiție.


Acestea sunt problemele majore, la care se adaugă numeroase necorelări, inclusiv de terminologie, asupra cărora, procurorii și judecătorii nu au fost consultați.


În ședința Plenului CSM din data de 22 iulie a.c., a fost avizat favorabil proiectul Legii privind unele măsuri pentru accelerarea soluționării proceselor, cu observațiile formulate de DLCD și Comisia Juridică, sub rezerva observațiilor ce urmează a fi transmise de instanțe și parchete. O asemenea atitudine din partea CSM explică din nou, de ce nu a putut să își asume rolul de garant al independenței justiției.

 Cele două proiecte conţin implicit necesitatea reconfigurării schemelor de personal din instanţe şi parchete, direcţiile de acţiune fiind necesar a fi stabilite de autoritatea ce se ocupă de cariera magistraţilor, CSM.
Strategia de resurse umane elaborată de CSM trebuie revizuită urgent prin luarea în considerare a noilor jaloane conţinute de cele două proiecte, precum şi a încărcăturii de dosare pe instanţă, parchet şi magistrat pe o anumită perioadă, fiind de dorit constituirea unei echipe cu reprezentanţi ai MJ şi PÎCCJ.

Problemă: proiectele de modificare ale legilor justiţiei, proiecte înaintate de CSM, Ministerului Justiţiei încă din luna aprilie 2009, analizate în cadrul unei comisii tehnice constituite la nivelul MJ şi CSM, au fost abandonate.
Modalităţi de rezolvare:

1. Rediscutarea acestor proiecte în cadrul CSM, urmând ca o poziţie comună a Consiliului să fie transmisă MJ.

Termen: începând cu 2011
2. Reactivarea comisiei tehnice de analiză a proiectelor de modificare a legilor justiţiei, prin mesajul transmis oficial de CSM, ministerului.

Termen: începând cu  2011

3. Repunerea în discuţiei a proiectelor în integralitatea lor, nu numai sub aspectul obiectivelor specifice avute în vedere în strategia de funcţionare a justiţiei.

Termen: 2012-2014
Argumente:

Consiliul Superior al Magistraturii a elaborat mai multe proiecte de modificare a celor trei legi ce interesează în mod direct sistemul judiciar și anume Legea nr. 303/2004 privind statutul judecătorilor şi procurorilor, Legea nr. 304/2004 privind organizarea judiciară și Legea nr. 317/2004 privind Consiliul Superior al Magistraturii. Aceste proiecte vizează însănătoșirea modalităților de promovare în sistem, o nouă perspectivă asupra evaluării performanțelor profesionale ale procurorilor și judecătorilor, regândirea sancțiunilor disciplinare aplicabile magistraților, reconfigurarea profilului parchetelor prin adăugarea unui plus de independență, limitarea controlului ierarhic și înlăturarea confuziei cu noțiunea de subordonare ierarhică, înlăturarea controlului ministrului justiției asupra activității parchetelor, regândirea compețențelor plenului și a secțiilor Consiliului, etc.
Ultima formă a acestor proiecte a fost transmisă MJ în decursul anului 2009, cu precizarea că nu era un document final, nefiind supus atenţiei plenului şi însuşit de toţi membrii CSM. O altă greşeală de strategie.

În acest context, se impune emiterea unei poziţii comune a membrilor CSM pe aceste proiecte, proiecte ce reprezintă în esenţă rodul observaţiilor trimise de instanţe şi parchete, poziţie ce trebuie înaintată MJ.

Comisia tehnică constituită la nivelul Consiliului şi al ministerului în vederea modificărilor legilor justiţiei trebuie reactivată, cu atât mai mult cu cât implementarea noilor coduri este în directă legătură cu aceste legi.

1.3 Regândirea strategică a modalităţilor în care  CSM trebuie să  îşi îndeplinească rolul de garant al independenţei justiţiei.

Problemă: Actualul Consiliu nu a demonstrat că poate avea rolul de garant al independenţei justiţiei.
Toate obiectivele de mai sus, născute ca urmare a problemelor generate de conduita manifestată de CSM reflectă lipsa unei strategii ale actualului Consiliu consecinţe ce nu au fost  benefice pentru sistemul judiciar, văzând numeroasele probleme identificate mai sus, probleme ce necesită configurarea strategică a direcţiilor de acţiune pe care trebuie să şi le asume noul Consiliu.
Problemă : Poziția pasivă manifestată de CSM în relația cu puterea executivă și legislativă, precum și în forurile europene, grefată și pe inconsistența legislativă.
3. Modalităţi de rezolvare: 
1. Modificarea Legii nr. 317/2004 privind Consiliul Superior al Magistraturii, în sensul instituirii avizului conform la proiectele de acte normative ce interesează activitatea autorităţii judecătoreşti( propunerea va fi înaintată Ministerului Justiției).

Termen: 2011
2. Instituirea unei proceduri stricte care să prevadă termene clare înăuntrul cărora Ministerul Justiţiei să ia în considerare propunerile CSM, cu larga consultare a magistraţilor, propuneri ce vizează acte normative din domeniul justiţiei(propunerea va fi înaintată Ministerului Justiției).

Termen: 2011

3. Modificare legislativă care să instituie obligaţia puterii executive de a chema Consiliul la masa discuțiilor pe proiecte de acte normative ce interesează domeniul justiţiei, statutul magistratului, a drepturilor și obligațiilor ce îi asigură conţinutul.
Termen:  2011

4. Modificare legislativă prin care să se asigure informarea Consiliului, cu privire la lucrările Consiliului Economic Social, ori de câte ori se discută proiecte de acte normative ce vizează independenţa financiară a magistraţilor.
Termen: 2011

5. Modificare legislativă prin care să se instituie în sarcina Ministerului Justiţiei obligaţia de a informa în termene precise, stabilite transparent, rezultatul discuţiilor purtate în şedinţe de guvern, pe proiecte de acte normative, promovate de Consiliu.

Termen: 2011
6. Modificare legislativă care să permită participarea CSM în calitate de invitat, cu drept de a emite opinii, la şedinţele de lucru ale guvernului, ori de câte ori se discută proiecte de acte normative ce interesează justiţia.

Termen:  2011

7. Constituirea unei echipe constituite din reprezentanți ai Ministerul Finanţelor Publice, CSM, ai Parchetului de pe lângă Înalta Curte de Casaţie şi Justiţie,  Înalta Curte de Casație și Justiție, ai Ministerului Justiţie și analizarea în cadrul acestei comisii a posibilităţii de stingere a datoriile restante reprezentând drepturi salariale recunoscute prin hotărâri judecătoreşti, prin emiterea unor bonuri de tezaur pentru garantarea recuperării sumelor la termenele stabilite unilateral de debitor prin acte normative. 

Termen: februarie 2011( pentru constituirea Comisiei)

Termen pentru realizarea scopului: până la stingerea efectivă a datoriilor restante.

8. Reactivarea Pactului pentru Justiţie şi demararea procedurii de susţinere a  acestuia.

Termen:  2011

9. Promovarea necesităţii adoptării de către Parlament a Raportului Comisiei Speciale privind criza funcţionării justiţiei( campania va cuprinde informarea mass-media, a Comisiei europene, sensibilizarea Comisiilor parlamentare, iar demersurile vor fi efectuate cu asociațiile profesionale și reprezentanți ai Adunărilor generale ale judecătorilor și procurorilor).

Termen: până la adoptarea Raportului.

10. Instituirea obligativităţii CSM de a participa la lucrările Comisiilor Juridice din Parlament, ori de câte ori se discută proiecte de acte normative ce interesează domeniul justiţiei( modificare legislativă).

Termen: 2011
11. Elaborarea şi prezentarea Comisarului pentru probleme de Justiţie de la Bruxelles a unui document ce va cuprinde actele normative ce înfrâng principiul autorităţii de lucru judecat şi se subrogă rolului magistraţilor în procese( e.g. ordonanţe de urgenţă de reeşalonare a drepturilor restante, de limitare a daunelor morale ce se cuvin condamnaţilor politic, etc)

Termen: 2011

12. Instituirea obligativităţii CSM de a da curs, într-un termen precis determinat, solicitărilor asociaţilor profesionale ale judecătorilor şi procurorilor, solicitări privind luarea de poziţie faţă de probleme ce interesează domeniul justiţiei(modificare legislativă)

Termen: 2011
Argumente:

Este firesc ca orice act normativ ce reglementează activitatea autorităţii judecătoreşti, să poarte exprimarea punctului nostru de vedere. Dar a unui punct de vedere de care să se ţină seama, şi care, în cazul nerespectării lui, să atragă lipsa de validitate a actului. Este vorba chiar de avizul conform, de necesitatea ca acest aviz, şi nu cel consultativ, să fie instrumentul de lucru al Consiliului în privinţa proiectelor ce ne privesc, atât din punct de vedere al activităţii, cât şi al statutului.

Spun acest lucru întrucât Legea nr. 317/ 2004 privind Consiliul Superior al Magistraturii nu instituie caracterul conform al avizului Consiliului dat  proiectelor de acte normative ce interesează justiţia. Arată doar că în cazurile în care legea prevede avizul conform, aprobarea, acordul sau punctul de vedere al Consiliului sunt obligatorii, iar în celelalte cazuri, avizul este consultativ. S-au văzut consecinţele acestui aviz consultativ. Sute de acte ce ne interesau, ce modificau reguli ale activităţii de procuror sau judecător, statutul nostru, au fost emise fără solicitarea punctului de vedere al Consiliului, sau nu s-au luat în seama punctele de vedere ale  Consiliului, doar avizul era consultativ. 

Avizul conform este prevăzut în rare cazuri, cum ar fi statele de funcţii şi personal de la instanţe şi parchete. Este necesar ca avizul conform să fie prevăzut ca regulă pentru toate proiectele de acte normative ce ne privesc, pentru că numai astfel reuşim să reacţionăm adecvat şi eficient la orice ingerinţă în domeniul nostru de activitate. 

Amintesc aici legea de salarizare unitară, la ale cărei negocieri, CSM-ul, cu greu, a înţeles să participe, numai urmare vocilor noastre ce deveneau din ce în ce mai îngrijorate, ce să mai discutăm de un aviz, şi acela consultativ.

În anul 2007, când încă lucram la Direcţia Legislaţie, Documentare şi Contencios din cadrul Consiliului, am întocmit o astfel de notă cu acte normative de interes, neavizate de CSM. Erau cu sutele. Instituirea avizului conform pentru astfel de acte normative reprezintă implicit şi respectul ce ne este datorat în considerarea locului pe care trebuie să îl ocupăm într-un stat de drept.

Lipsa de iniţiativă legislativă a CSM trebuie complinită cu obligaţia corelativă a Ministerului Justiţiei de a ţine cont şi de a emite o părere cu privire la propunerile legislative ale CSM, elaborate după larga consultare a corpului magistraţilor. Orice muncă de anvergură pe domenii strategice, şi aici vorbesc de domeniul justiţiei, trebuie să îşi găsească o finalitate. 

Câte din proiectele trimise Ministerului Justiției, în cei 6 ani de mandat ai Consiliului, au  avut o finalizare? Au fost elaborate proiecte de modificare a legilor justiţiei, am întocmit sute de tabele, am consultat colective de procurori si judecători, cu ce finalizare? A fost promovat proiectul de lege privind răspunderea materială a judecătorilor şi procurorilor, încă din luna aprilie 2009. Acest proiect a fost promovat de minister la mai mult de un an, cu modificări de substanță, fără consultarea CSM și a noastră, fără a explica de ce proiectul propus de CSM a suferit modificări majore.

Reacţia târzie sau lipsa acesteia din partea ministerului trebuia însă sancţionată printr-o  propunere legislativă corespunzătoare, urmată de mediatizarea intensă a acesteia. În schimb, Consiliul s-a mulţumit să tacă.

Afirm că instituirea unei proceduri stricte care să prevadă termene clare înlăuntrul cărora Ministerul Justiţiei să ia în considerare propunerile CSM, cu larga consultarea a magistraţilor, propuneri ce vizează acte normative din domeniul justiţiei, reprezintă soluţia viabilă pentru această problemă.
Statutul magistratului este de neconceput în afara independenței financiare. 

Greșită este încercarea de reformare a justiţiei prin instabilitate financiară, aduc aminte aici de inechităţile în sistemul de salarizare, cu referire directă la structurile specializate din cadrul Ministerului Public, DNA şi DIICOT, introduse pe vremea ministrului Macovei, eroare ce a determinat îndreptarea celorlalţi colegi, în masă, la instanţele de judecată, pentru lămurirea problemei salarizării în sistemul judiciar în mod echitabil.

 Greșită este orice întârziere a puterii executive în rezolvarea titlurilor executorii ce consfinţesc drepturi salariale restante, fiind o lovitură îndreptată direct spre poziţia noastră de putere, aptă să emane hotărâri cu autoritate de lucru judecat.

Se adaugă  ingerinţa în autoritatea de lucru judecat,  subrogarea unei alte puteri în locul şi atribuţiile puterii judecătoreşti, greșeală ce are ca efect nepermis răsturnarea algoritmului constituţional, dat de echilibrul puterilor în stat şi de o reală separaţie a acestora. 

Consiliul trebuia, încă de la proiectul de modificare a OUG nr. 27/2006 privind salarizarea şi alte drepturi ale judecătorilor, procurorilor şi altor categorii de personal din sistemul justiţiei, să exprime o poziţie fermă faţă de salarizarea diferenţiată a structurilor specializate din cadrul Parchetului de pe lângă Înalta Curte de Casaţie şi Justiţie. Nu a făcut-o. A urmat un val de procese, menite să restabilească echilibrul şi echitatea în interiorul sistemului judiciar. A fost un prim semn de instabilitate financiară a sistemului, acceptat chiar de Consiliu.

Şi au venit altele din ce în ce mai numeroase. Sporul de 50%, sporul de confidenţialitate, procesele finalizate cu hotărâri judecătoreşti ce recunosc aceste drepturi salariale restante. Cine a fost primul care s-a îndestulat cu drepturile cuvenite? Consiliul Superior al Magistraturii. Motivul ar fi fost calitatea lui de ordonator principal de credite. 

Ce greşeală de strategie! S-a îndreptat împotriva noastră această nouă slăbiciune a CSM. Judecători şi procurori, din ce în ce mai nemulţumiţi, au demarat proceduri de executare silită şi au solicitat puterii executive, prin intermediul asociaţiilor profesionale(!!!!!!) înlăturarea inechităţii.

Scindarea în sistem era deja produsă. Să mulţumim membrilor Consiliului? 

Nu,  întrucât poziţia asumată în integralitate de toţi membri ai Consiliului, este un argument uriaş pentru imoralitatea lor şi pentru negarea  rolului de garant al independenţei justiţiei. 
 A venit şi momentul legii salarizării unitare. Atitudinea de aroganţă asumată de acelaşi Consiliu era să grăbească pierderea totală a independenţei noastre financiare. 
Refuzul lor de participa la negocieri pe proiectul actului normativ, exprimat şi prin trimiterea unor persoane din interiorul CSM, fără posibilitate legală de reprezentativitate( este vorba de secretarul general al Consiliului) a subliniat şi mai mult faptul că nu înţeleg rolul pe care trebuie să şi-l asume.

Participarea lor într-un moment îndepărtat la aceste negocieri ni se datorează în exclusivitate nouă, cei nereprezentaţi de acest Consiliu, de noi ce ne-am strâns în Adunări Generale şi am forţat Consiliul la adoptarea unei tactici menite să servească interesul întregului sistem judiciar, şi nu interese izolate.

Noul Consiliu trebuie să demonstreze că a înţeles cât de importantă  este poziţia de deschizător de drumuri, de apărător al statutului magistraților şi al tuturor componentelor sale.

Noul Consiliu trebuie să contribuie în mod vital la asigurarea unei finanţări corespunzătoare a justiției şi, în acest sens, să solicite constituirea unei echipe comune formată din reprezentanți ai  Parchetului de pe lângă Înalta Curte de Casaţie şi Justiţie, Înalta Curte de Casaţie şi Justiţie, ai Ministerului Justiţiei, pentru analizarea celor mai bune strategii de apărare a independenţei financiare şi să promoveze permanent  necesitatea asigurării independenţei financiare a justiţiei. Noul Consiliu trebuie să justifice toate demersurile  pentru trecerea bugetului instanţelor de la Ministerul Justiţiei la Înalta Curte de Casaţie şi Justiţie prin necesitatea unei identități de tratament juridic cu bugetul parchetelor, gestionat de Parchetul de pe lângă Înalta Curte de Casaţie şi Justiţie, în considerarea existenţei unui singur corp al magistraţilor, procurori şi judecători.

Noul Consiliu trebuie să elaboreze şi să prezinte Comisarului pentru probleme de Justiţie de la Bruxelles un document privind toate actele normative ce înfrâng principiul autorităţii de lucru judecat şi se subrogă rolului magistraţilor în procese( e.g, ordonanţe de urgenta de reeşalonare a drepturilor restante, de limitare a daunelor morale ce se cuvin condamnaţilor politic, etc.) În acelaşi sens, noul Consiliu trebuie să analizeze în cadrul unei echipe constituite cu reprezentanți ai Ministerul Finanţelor Publice, ai Parchetului de pe lângă Înalta Curte de Casaţie şi Justiţie, Ministerului Justiţiei, posibilitatea de stingere a datoriile restante reprezentând drepturi salariale recunoscute prin hotărâri judecătoreşti, prin emiterea unor bonuri de tezaur pentru garantarea recuperării sumelor la termenele stabilite unilateral de debitor, prin acte normative. 

Este foarte mult de făcut în direcţia redobândirii independenţei noastre financiare. 

Am pierdut prin atitudinea pasivă, de aşteptare a CSM, de negare a rolului de lider. Lipsa de iniţiativă manifestată constant de acesta a determinat atitudinea celorlalte puteri ale statului de negare a existenţei noastre ca şi putere.

Suntem acum nevoiţi să propunem modificări de acte normative ce ne vor permite să fim luaţi în seamă. Munca trebuie să fie susţinută în această direcţie, cu atât mai mult cu cât deja suntem desconsideraţi de celelalte puteri, iar iniţiativa legislativă nu ne aparţine.

Trebuie să desfăşurăm o campanie agresivă pentru promovarea unor propuneri legislative  care să instituie obligaţia puterii executive de a chema Consiliul la masa negocierilor pe proiecte de acte normative ce interesează domeniul justiţiei, statutul magistratului, a drepturilor ce îi asigură conţinutul, pentru propuneri legislative prin care să se asigure participarea Consiliului, în calitate de invitat cu drept de a emite opinii, la lucrările Consiliului Economic Social, ori de câte ori se discută proiecte de acte normative ce vizează independenţa financiară a magistraţilor, a unor propuneri legislative prin care să se instituie în sarcina Ministerului Justiţiei obligaţia de a informa în termene precise, stabilite transparent, rezultatul discuţiilor purtate în şedinţe de guvern, pe proiecte de acte normative, promovate de Consiliu, sau care  să permită participarea CSM, în calitate de invitat, cu drept de a emite opinii, la şedinţele de lucru ale guvernului, ori de câte ori se discută proiecte de acte normative ce interesează justiţia.
Problemă: competenţele  plenului şi secţiilor Consiliului nu reflectă rolul de garant al independenţei justiţiei şi necesitatea caracterului permanent al activităţii membrilor Consiliului
Modalităţi de rezolvare: 

1. Modificarea Legii nr. 317/2004 privind Consiliul Superior al Magistraturii, precum şi modificarea  Regulamentului de organizare şi funcţionare a CSM, urmând ca apărarea independenţei procurorilor şi judecătorilor să fie atribuţia principală a plenului CSM.
Termen:  2011-2012
2. Descongestionarea rolului plenului CSM de rezolvarea a unor chestiuni ce pot fi soluţionate şi asumate de comisiile constituite în cadrul CSM( e.g. interpretarea unor dispoziţii legale, rezolvarea unor plângeri prealabile, participarea Consiliului la misiuni în ţară şi în străinătate, coordonarea activităţii INM şi SNG, etc.).
Termen:  2012-2014
3. Regândirea competenţelor comisiilor constituite în cadrul CSM şi conferirea dreptului acestora de a emite puncte de vedere.

Termen: februarie 2011

Propun împărţirea membrilor CSM în mai multe comisii, astfel:
a. Comisia ce se ocupă cu soluţionarea investigaţiilor solicitate de magistraţi şi faţă de magistraţi, exceptând domeniul răspunderii disciplinare(e.g. analizarea cazurilor de incompatibilitate şi interdicţii, la solicitarea magistraţilor, analiza noţiunii de deontologie profesională şi regândirea rolului CSM în evaluarea acestei componente a activităţii noastre profesionale, etc.)

b. Comisia ce se ocupă de aparatul propriu al CSM şi Regulamentul de organizare şi funcţionare a Consiliului(e.g reconfigurarea aparatului propriu, regândirea numărului funcţiilor de conducere şi a numărului secretarilor generali, interpretări ale dispoziţiilor din regulamentul de organizare şi funcţionare, propuneri de modificare venite de la membri, judecători, procurori, etc.).

c. Comisia ce se ocupă de transferuri, delegări, detaşări, urmând ca în cadrul acestei comisii, să funcţioneze două subcomisii ce vor privi distinct judecătorii şi procurorii(e.g  analizarea criteriilor de efectuare a transferurilor, delegărilor, detaşărilor-se va corela cu modificarea legislativă potrivit cu care delegarea procurorilor va trece în competenţa Consiliului).

d. Comisia pentru promovarea şi evaluarea profesională a magistraţilor(e.g. evidenţa dosarelor profesionale al magistraţilor, elaborarea unui regulament de promovare şi evaluare profesională a magistraţilor, promovarea magistraţilor în funcţii de execuţie superioare, validarea examenelor, etc.).

e. Comisia pentru promovarea magistraţilor în funcţii de conducere(e.g. elaborarea regulamentului de ocupare a funcţiilor de conducere, propuneri pentru ocuparea funcţiilor de conducere, propuneri pentru reinvestirea magistraţilor în funcţii de conducere, etc.).

f. Comisia pentru reformă judiciară şi administrarea justiţiei( întreţinerea şi dezvoltarea relaţiei de colaborare cu puterile statului, Parlamentul, Ministerul Justiţiei, emiterea punctelor de vedere pe proiecte de acte normative ce interesează justiţia, emiterea de studii de drept comparat, întreţinerea relaţiilor cu magistraţii şi forurile reprezentative din alte state,emiterea strategiei privind resursele umane din sistemul judiciar,  etc.)

g. Comisia pentru organizarea judiciară(e.g organizarea instanţelor şi parchetelor, reorganizarea acestora, reorganizarea secţiilor, analizării încărcăturii pe instanţe şi parchete, etc.)

h. Comisia pentru formare profesională(e.g. coordonarea organizării activităţii de formare profesională, regândirea componentelor acestei activităţi,  colaborarea cu INM, invitat permanent la activitatea acestei comisii).

i. Comisia pentru analizarea bilanţului CSM, pentru analizarea activităţii acestei autorități.
4. Componenţa acestor comisii urmează să fie asigurată de minim  trei membri CSM, din care unul va avea funcţia de preşedinte al comisiei, secretariatul fiind asigurat de aparatul propriu al Consiliului.

5. Regândirea ordinii de zi a şedinţelor de plen şi secţii, urmând ca acestea să analizeze părerile emise de comisii şi nu punctele de vedere supuse analizei acestor comisii.
6. Redimensionarea aparatului propriu al CSM, prin raportare strictă la aceste comisii.
Argumente:
Obiectivele 1 și 2 derivă din transformarea artificială a CSM într-un organism ce se preocupă de orice altceva decât de garantarea independenței justiției. Trebuie să ne întoarcem la acest rol de bază și să-l concretizăm prin regândirea rolului plenului, secțiilor CSM și al comisiilor constituite în interiorul său.

Cele cinci comisii existente deja, Comisia Juridică, Comisia Unificarea Practicii Judiciare, Comisia Resurse umane, Comisia Organizarea Sistemului Judiciar, Comisia Relații Internaționale nu reflectă acest rol nici pe departe. Chiar este de făcut o observație de esență, și anume aceea că, responsabil cu  unificarea practicii judiciare este ÎCCJ și nu CSM, iar în acest context Comisia Unificarea practicii judiciare nu se justifică. CSM-ul trebuie să asigure, administrativ vorbind, doar condițiile pentru obținerea unui rezultat optim în procesul unificării judiciare(e.g. sprijin pentru editarea de culegeri de practică judiciară, punerea la dispoziție cu ajutorul președinților de instanțe și a conducătorilor de parchete, a unor spații pentru discutarea comună a problemelor de practică judiciară, etc).
Comisia Resurse Umane adună prea multe atribuții, ca să reușească să acopere toate segmentele din acest vast domeniu, al resurselor umane. Aceeași observație o fac în privința Comisiei Organizarea Sistemului Judiciar.

Comisia Relații Internaționale nu se justifică de sine stătător.

Problemă: lipsa unui mecanism de responsabilizare a membrilor CSM
Modalităţi de rezolvare:

1. Consfințirea constituțională a caracterului public al votului exprimat în plen şi în secţii de membri.
2. Asumarea de către membri a  părerilor exprimate în comisii, prin prezentarea şi susţinerea lor în şedinţele de plen sau secţii.

Termen: permanent

3. Instituirea obligaţiei membrilor CSM de a prezenta periodic, trimestrial, semestrial, în faţa colectivelor de judecători sau procurori pe care îi reprezintă, gradul de îndeplinire a obiectivelor asumate prin proiectul de candidatură( modificare legislativă)
Termen: 2011
4. Instituirea obligaţiei membrilor CSM de a organiza întâlniri trimestriale cu colectivele de magistraţi pe care îi reprezintă pentru realizarea contactului direct cu aceştia, cu scopul cunoaşterii problemelor cu care se confruntă sistemul judiciar şi găsirii celor mai adecvate soluţii(modificare legislativă).

Termen: 2011
Problemă: lipsa de independenţă a Inspecţiei Judiciare
Modalităţi de rezolvare: 

1. Schimbarea procedurii de ocupare a funcţiilor de inspector judiciar, prin instituirea concursului la nivel naţional(modificare legislativă)
Termen: februarie 2011

2. Numirea inspectorilor judiciari, pe un mandat determinat de maxim 4 ani.

3. Suspendarea inspectorilor judiciari pe durata mandatului din exercitarea efectivă a atribuţiilor de judecător şi procuror, cu păstrarea tuturor drepturilor și obligațiilor ce revin magistraților
4. Instituirea interdicţiilor de exercitare a atribuţiilor inspectorului judiciar  pentru toate unităţile din raza curţii de apel sau a parchetului de pe lângă curtea de apel de unde provine.

5. Funcţionarea inspecţiei judiciare pe lângă CSM, în mod independent în raport cu acesta.
6. Posibilitatea de sesizare din oficiu a Inspecţiei Judiciare cu privire la articole din presă.

7. Coordonarea activităţii inspecţiei judiciare de către inspectorul şef şi şefii de servicii, urmând ca plenul CSM să fie informat cu privire la direcţiile de acţiune propuse pentru o anumită perioadă de timp

8. Constituirea echipelor de inspectori în vederea efectuării verificărilor din competenţa Inspecţiei Judiciare de către inspectorul şef şi cei doi şefi de serviciu.

9. Dreptul Inspecţiei Judiciare de a ataca hotărârile pronunţate de secţii în materie disciplinară

10. Separarea atribuţiilor comisiilor de disciplină  de atribuţiile Inspecţiei Judiciare.

Argumente:

Independenţa Inspecţiei Judiciare este un dat necesar, atât timp cât este instituţia ce are atribuţii în domeniul răspunderii disciplinare a magistraţilor, în apărarea independenţei şi probităţii profesionale a acestora, în imprimarea unui parcurs optim funcţionării justiţiei.

Pârghiile de asigurare a acestei independenţe trebuie să cuprindă atât procedura de recrutare a inspectorilor judiciari, de numire a acestora, cât şi raportul cu Consiliul, prin secţiile căruia se judecă acţiunile disciplinare declanşate împotriva magistraţilor.

Dragi colegi,
Prezentul document reprezintă un angajament ferm pentru creşterea şi consolidarea încrederii noastre  în ceea ce trebuie să elaboreze, aplica şi executa, Consiliul Superior al Magistraturii, rezultatul urmărit fiind modernizarea sistemului judiciar.
Actualul Consiliu a ratat parțial sanșa de a deveni un real garant al independenței justiției, prin lipsa de reacție sau aparența acesteia, prin neglijarea importanței comunicării cu parchetele și instanțele. 

Îmi propun să facem o echipă şi împreună să  redăm încrederea în garantul forţei noastre, în statutul nepreţuit pe care îl avem, în forţa pe care o reprezentăm.

E timpul să fim respectaţi de cei ce trebuie să ne apere! 
E timpul să avem un rol esenţial în consolidarea integrării României în „Spaţiul european de libertate, securitate şi justiţie",în primul rând printr-un statut protejat, cu garantarea demnității noastre.

Documentul elaborat are în vedere  respectarea  dimensiunilor majore ale justiţiei şi anume că este o putere în stat, alături de puterea executivă şi puterea legislativă, că este formată din magistraţi, ce au un statut special, chintesenţa acestui statut fiind independenţa, stabilitatea şi inamovibilitatea.

Îmi propun să fiu în permanenţă în contact cu dumneavoastră şi să ne prezervăm statutul, să interacţionăm activ cu asociațiile profesionale, cu reprezentanţi ai societăţii civile, mass-media, instituţii şi organizaţii internaţionale de profil pentru reafirmarea noastră ca o veritabilă putere.
	
	5



